Որպես այդպիսին` ՙԱզատ Արցախ՚-ը, բնականաբար, չէր կարող անհաղորդ մնալ անցյալ դարավերջի հայոց համազգային վերազարթոնքին, չդառնալ նվիրյալ առաջամարտիկը սկիզբ առած Ղարաբաղյան շարժման: Իբրև անժխտելի իրողություն հարկ է ևս մեկ անգամ արձանագրել ու վերահաստատել, որ երկրամասի մյուս ազդեցիկ լրատվամիջոցների` մարզային ռադիոյի, ապա և նորաստեղծ մարզային հեռուստատեսության հետ միասին նա խիզախորեն դարձավ արցախահայության ազատության մունետիկն ու ջահակիրը` կենաց ու մահու պայքարի ելած ժողովրդի հետ հավասարապես կիսելով նրա բազում տառապանքներն ու զրկանքները, բոլոր մեծ ու փոքր հաղթանակները։